1Labi ba digat meida iube Yesusat bak mei bake neo le Ala bake tom gagoda. Tom gagodume neàdi modeha Aba vi tau meedam dam meida labe Yesus bake ab li gagoham. “Dat Boehàda oa, iho tom gagom di, ‘Akatihasu tom gagoela?’ laham bak lam Oho iba vahokedale. Amu Yohanesat aba vi tau meedam dam laba tom gagom di, ‘Akatihasu tom gagoela?’ laham bak Yohanesat vahokehemu Oho laha iba vahokedale,” lahame ab gagoham. 2Lahame labi gagohemu Yesusat fa gago, “Làhà uho Ala bake tom gagodalo modem di gi nehi tom gagodale. ‘Ai oa, Im dam bakda ahebu ee Oboda vousai, “Om abo feàte,” lahame tom vou baedase. Om fa Boehàdateboli iba dam bakdate deeli vame fa Om damali Oho Iba vuusu im vahokedam bak lam nasi faasi meedale. 3Labi im idoalem bake àmna iba dihasi lu àme neàde. Labi neo dihasi vi lu àme neàde. Labihadale. 4Labi meit iba fai bak meedam bak lam iho gi ozahigeàmu fa vei neàdedam bak lamti ulohona Oho laha iba iho faina meedam bak lam gi ozahigeàmu fa vei neàdedale. Labi naat iba, “Iho fai bak modem uledeo?” laham bak im ahu modi ozolo vabidam di iho bedi uledem vabak laba Oho modi esule.’ Uho tom gagom di labihasu tom gagodale,” lahame Yesusat ab vahokeham. 5Labi im lada lam vahokedume neàdi Yesusat neo Aba vi tau meedam dam laba im totobe nidi nim neo nehame vi fi koada. “Uho meidavat usi neisoali oho omti vou alemda labe am num laba le nehi gagomeam, ‘Ba oa, em dat meida nim bak mei bake lalo modem dàt idoalehena etei em numa li fuho. Lahana em na àmna foli oba na gagu valo leho,’ lahameam omti vou alemda labe oba neha, ‘Eba a vabimule. Em num doo baguamdi teudi em datati vahi beilame idaom bak. Em usai oba na lom bieho,’ lahame oba fa labi gagom meo? Vabà! Omti vou alemda labe ba oba labi gagom vabak. 8Eho ozoha, omti vou alemda labe aho uledi usai na ve oba lom bak lam gi neham bak. Ba gi vou alehe bak labet uledi usai oba na ve lom vabak. Damat aba, ‘Na faobu dàt moz,’ lahame aba feàtàme aho lademna zohàme aho uledi usai obo oho gagohona ahebu ve lodam bak. 9Labihàmu Em oba gi nehi gagolo modem bak. Meit Ala bake neha, ‘Im na nim vabalehe bak Oho iba na lodam neào?’ lahame Ala bake keàtet tom gagoidamda lam ame na vamda am bak. Labihàmu uho ozome valo modemna lam ehelemeam làhà, ‘Eba vàle,’ lahame Ala bake mahate tom gagoidale. Labiham labe ame na lam Alat uba lodam bak. Labi laha uho na meida, ‘Akatihasu modi vàla?’ laham bak Ala bake keàtet tom gagoidamda lam Alat ame da laba modi ame na vamda am bak. Labihàmu na meida, ‘Akatihasu modi vàla?’ laham bak lam uho Ala bake mahate tom gagoidale. Labiham labe ame na lam Aho uba modi uho ame na vam bak. Labi laha meit Ala bake neha, ‘Em na nim modem bak ozome Oba ailo leho. Om eba taum neào?’ lahame bisi tom gagoidamda lam Alat uledi taumda am bak. Labihàmu uho meit neha, ‘Em na nim modem bak ozome Oba ailo leho. Om eba taum neào?’ laham bak lam laha Ala bake mahate tom gagoidale. Labiham labe Alat uledi fa uba taum bak. 11Um adam eheda um adat uba li nehame gagomeam, ‘Aia, eba bohe vàle,’ lahame gagomeam uho fa ostam mum ve lom meo? Vabà! Um ba labiham vabak. Gi ame bohe lam ve lom bak. 12Laham vaba uba li nehame gagomeam, ‘Aia, eba oo vàle,’ lahame gagomeam uho fa ut sokba bake azim moliba lam ve lom meo? Vabà! Um ba labiham vabak. Gi ame oo lam ve lom bak. 13Um bisi fai bak meedamnàme na neàna vame um data bake lodam bak lam uhumo ozobohudi meedam meo damat modem bak. Im labihadam damat modem labe im Ai asum ahoba iuba azimda abo bisi neàboda labe iho meit Aba nehi gagomeam, ‘Ai oa, Om eba ame na lam lom neào?’ lahame gagu aimeam Ai labe uledi na neàna ame da laba lodam bak. Abo meit Aba nehi gagomeam, ‘Ai Ala oa, Om Aha Nutabe Neàna eba modi vizi teudele,’ lahame gagom di Ai labe Am Aha Nutabe Neàna lam ame da laba modi vizi teudem meo bak,” lahame ab vahokedaham. 14Labi ba di iube mei ahu oli veimai dae vabalem setan labe dat niba oli veimahemu Yesusat gagu futolo ooteda. Labi ootedume modeha ame setan labe futoi da nim vou esmozi ab itaham. Futoi itame modeha da nibe fa dae ab faaham. Dae faasi im vameadume modeha dam duada zi labe vi aame ab àvodeham. 15Lahana dam na aahada totbaho labe vedi nehi gagoda. “Yesus gi mei ahu oli veimam setan zi labe im boehàda Beelzebul labe fa Aba modi vizi teudehe labe Aho mei ahu oli veimaha setan mei setan mei laba gagu futodume ilidam bak,” lahame ihimo ab ot gagoidamam. 16Lab ot gagoidam labe vedi Yesus bake modi ozolo neha, “Imo Da laba, ‘ “Om Alat Gagu Fihasi Vimteme Oluhu Dat Boehàda ameo?” laham bak lam im biem bake na damat ihimo modem biem im feàna Oho nasi fet vouhodamale. Labi im aame ozobohudese,’ laham bak gagu aise,” lahame ihimo ab ot gagoidamam. 17Lahana ame dam labe im ahu ad labe ozodam bak lam Yesus Ahamo ozobohudi dam laba im ab faasi vahokedamam. “Eho etei uba vouhome vameadalo modem im nidi nim uho nasi aime neàdi ubu uho etei lab gagoho bak lam, ‘Imbo? Imbo vabao?’ laham bak nasi it ozodale. Bak amomoi vuusdam boehàda am damti ihimo fàsi ot beluidameam làhà ame dam lam gi ahebu foli seddam bak. Labi bak amomoi vuusdam boehàda am damti neo labihameam làhà gi ab vàhàdeme setemam bak. Labi laha dat am lahi datati ihimo ot fakiame ot beluidameam làhà ame dam gi vabali setem bak. 18Labihàmu uho Eba neha, ‘Beelzebulat Eba modi vizi Eho mei ahu oli veimaha setan mei setan mei laba gagu futodume ilidala,’ lahame Eba labi vàlu gagohemu Eho uba gi fa nehi gagom bak. Um git gagoho bak. Ame setan zi laba vuusdam boehàda Beelzebul labe aho Eba tau aba aho vuusdam setan zi lam gagu futodume ilidameam làhà gi Beelzebul fa am damti ot beluiame foli seddamna ozomom bak. Labihameam ame debu lam ba akati teudi duzue? Gi vàhàdeme seddamna ozomom bak. 19Labihàmu uho etei Eba lab gagoho bak lam, ‘Mei ahu oli veimaha setan mei setan mei zi lam Eho gagu futodume ilidam di Beelzebulat Eba tau modi ilidala,’ lahame uho Eba labihasu vàlu gagom labe um gi uba it vàlu gagodam damat modem bak. Neham bak. Um Farisi dam totbaho laha mei ahu oli veimaha setan gagu futodume ilidam meo damat modem bak. Làhà uho Eba neha, ‘Beelzebulat Eba tau meedaha,’ lahame Eba vàlu gagomeam làhà um gi um Farisi dam zohoti vàlu gagoda taia? Labihàmu um dam zoho labe fa uba faki nehi gagom bak. ‘Uho Yesus bake git vàluho. Beelzebul iba tau setan gagu futodume ilidam vabna akati uho neha, “Beelzebul Yesus bake tau ame setan gagu futodume ilidala,” lahame labi gagodàla,’ lahame um Farisi dam zoho labe fa uba labi vàlu gagom bak. 20Lahana Beelzebul ba Emti ahili meedam vabak. Gi Alat Am feà bak labet Eba modi vizi teudi Eho ame setan gagu futodume ilidam bak. Ne, um gi neham bak ozome tu vuzehem vaba? Em abo Alat Aho Gagu Fihasi Vimteme Oluhu Dat Boehàda Em am bak. Alat Eba gagu nom oluhemu Alat Ahamo Boehàdateboli dam bake deeli vame Am damali vuusu im vahokedam bak lam ab faasi meedamam bak. Laham bak um ozom vaba? 21Uho Eba gi ostame vàluho. Mei ahu oli veimaha setan Eho gagu futodume ilidam meo bak lam Eho uba vouhodase. Neha: Dat teuda nibe am soa maehe nazoh vou faovoi num doo ozoho laba nazoh meona vuusualame duzu ausdameam làhà ba meit am numa oli am nazoh vam vabak. Am nazoh gi ahe lahasum bak. 22Lahana dat bisi feàda labe fa da lada laba li nohisi beome aho vuusdam nazoh meona veimome afoezobe am nazoh gelevai voutame dam bake faheme ab lodamam bak,” lahame im totobe lada lam ab fi koadaham. 23Labi im totobe lada lam fi koadume neàdi Yesusat neo vi gago, “Meit Eba taum vabda lam Eba fakemda am bak. Labi laha Eho dam bake vahokedam labet modi meit Eba tu vuzehem bak lam meit Eba ame bak lam vi tau meedam vabda lam gi Ebe Eho lab meedam bak lam modi vàhàdeme dam fi goaitoi seddamda am bak,” lahame Yesusat ab vameadaham. 24Labi im lada lam vameadume neàdi Yesus im nehasu vi vameada, “Mei ahu oli veimaha setan labe futoi ame da lam vou esmozi itadam labe le meia oli odom bak ozome bak aotba baa bohu dam vaba alim bak le nabiteda. Labi nabitedume modeha meia oli odom bak aam biehemu ahamo aba it gago, ‘Làhà em gi ebe eho amu odoho bak laba fa li ame da labe am ahu laba olelo modem bak,’ lahame fa ab leham. 25Fa li ame da laba aaha am ahu ba Alam Aha Nutabe Neàna labet modi veimam vaba abo gi num naube feaktoi nazoh fa aba bake iademe vahehe labe boz neàdi gi num alim modesdam bakti ulohona ab li aaham. 26Làhàmu fa neo le mei ahu oli veimam setan tujuh amomoi abo am fai bak vafozi bisi faida gagome fa vazisi vou ledume aba aho amu oli odoho bak laba ab vi oedume veimadaham. Labiha labe ame setan tujuh amomoi ame da labe am ahu laba ba vi oedaha labe aba amu fota neà bak vei seti fa abo bisi fai bak ab fuham,” lahame ab vahokedaham. 27Labi Yesusat ame im lada lam vahokedam di labe ame dam duada zi dozeadaha bak labe nam vàmtea labe ame im lam aihi labe àvodeha Yesus bake ab buteham. “Om faasi doa oluhu oi lam Alat bisi im neà bak modi esuhu namet modem bakeee.” 28Lahame buteme modeha Yesusat fa gago, “Lo, lamota am tame. Lahana meit Em Ai Alat gagoho im lam aime uledi meedamda lam Alat bisi im neà bak modi esuiam da am bak,” lahame ab gagoham. 29Lahame labi gagodam di labe dam amomoi zi labe neo ledume fa dam amu dozeadaha dam zi lamti fa vahi dozeada. Labihadam di labe Yesusat ame dam zi fai laba neo ab vameadamam. “Um etei dam bada nim gi bisi faina meedam bak tadem damat modem bak. Um gi labihadam damat modem labe uho vedi Eba neha, ‘ “Om Alat Gagu Fihasi Vimteme Oluhu Dat Boehàda ameo?” laham bak lam im biem bake na damat ihimo modem biem im feàna Oho nasi fet modehemu im aame ozobohudese,’ lahame gagodam damat modem bak. Lahana Em ba uledi ame bak lam uba etei di nibe fet modem moho bak. Ba nehi fet vouhodam bakti gagom kaio. Aham di iube Alat na damat ihimo modem biem im feàna abo Yunus bake modehe im lamti ulohona modemna uho ba aa tame. 30Aham di iube Alat vameadaha im aime fa dam bake ahate vameaidahada Yunus lam Alat ahit modi bohe feàda labet Yunus visoi tolazehe di lam am eloho vaba fa ahedi kota Niniwe laba le Alat aba gagoho im lam fa dam bake vou vameatedaha bak labet modi ame Niniwe dam labe ozo, ‘Imbote. Ame da Yunus lam abo Alat gagu iba oluhuda am bak,’ laham bak ab ozobohudeham bak. Bak lamti ulohona Em Asum Ahoba Iubet Bak Niba Li Dateleheda nibe Eho modehemu um etei dam bada nibe laha aame, ‘Imbote. Alat Gagu Fihasi Vimteme Oluhu Dat Boehàda Em am tame,’ lahame ba ozobohude tame. 31Aham di iube Yunus Yahudi da labe aho Niniwe dam giida laba le Alat aba vameadaha im nehasu vou vameateda. ‘Alat uba beolo modem bake uho faina meedam bak lam nasi voedume fa ahu neà bak vàmadi meedale,’ lahame labi vou vameatedume fi dedaha di labe ame dam labe ame im lam aime uledi ame bak lam ab meedaham bak. Nehaha bak. Yunus aho amu vou vameatedaha bak lam feàta feàt. Lahana Yunus aho amu lab vou vameatedaha bak lamti labi im Eho etei vou li vou vameatedahada nimti ozom di bisi vafozi feàda im Ebeda nim am bak. Labihàmu Alat ba diamut damat iho bak niba meedaha im ahebu Aho Dam Bake Uloodume Vi Aime Ozobohudi Neàdi Fime Fahedam Digat fum di ame Niniwe dam ahamda amu elodaha dam labe iho fa ahedi usnadume Alat avaesdam laba le duzu uba dam badate vàlu nehi vameadam bak. ‘Um abo git modeho. Yunus iba li Alat aba vameadaha im aho vou vameatedaha di lam im gi kehàm vaba iho faina meedam bak lam voedume fa ahu neà bak vàmadi Ala bake tu vuzehedaha bak. Lahana um dam bada akati Yunus vafozi bisi feàda abo Alam Adat Yesusat uba li vou vameatedahana akati um aime tu vuzehem vaba mohela?’ lahame uba ba diamut labi vàlu vameada tame. Labi laha aham di iube Syeba bak laba azihi dam vuusdam boehà nam giida abo Yahudi modem vab nam labe aho ozo, ‘Yahudi dam vuusdam Boehàdatebo Salomo lam am abo bisi im ahebu ozobohudi meedam dàt modem bak. Salomot vameadam im aise,’ lahame aba aho azihi bak vou esmozi abo bak bohulana Salomot azihi bake ab laham. Labi doni bake vou id ladume Salomot azihi num feàda laba le lafusi Salomom im ab aidaham bak. Nehaha bak. Salomo bisi im ozobohudem bakta im ozobohudeheda am. Lahana etei nim bisi Salomo vafozeheda Em am bak. Labihàmu Alat ba diamut damat iho bak niba meedaha im ahebu Aho Dam Bake Uloodume Vi Aime Ozobohudi Neàdi Fime Fahedam Digat fum di ame Syeba bak laba azihi dam bake vuusdam boehà nam amu eloho nam labe fat ahedi usai Alat avaesdam laba le duzu uba dam badate vàlu nehi vameadam bak. ‘Um abo git modeho. Eho abo Boehàda Salomo bake le aho vameadaha im lam aihi bak. Lahana Salomo vafozi bisi feàda Yesusat uba li Am im vou vahoketedaha di lam akati um aime tu vuzehem vaba modela?’ lahame uba labi vàlu vameada tame,” lahame Yesusat ab vameadaham. 33Labi Yesusat im lada lam labihasu vameadume neàdi Aho neo dam duada zi laba im meida nidi nim ab faasi vi vahokedamam. “Meit vuagat usime fauhalem di labe ba tuoho bake esum vabak. Labi laha ba boloseh visoi ahoba nom suusum vabak. Gi damat oli aam neà laham bak ozome tom fi haba laba esu fauhaedam bak. Labiham labe damat ame numa olem di gi fauha neàdi modesdamna aam bak. 34Um fako lam vuagat fauhati uloho labe uho na alihi aadamna am bak. Labiham labe neham bak. Fako ubuda neàdemeam abo Ebe Eho vahokedam im aime vuzehi ahu vàmadi meedameam làhà, ‘Imbo bak neame?’ laham bak uho ozobohudi meedam bak am bak. Lahana meit am fako faidemeam abo Eho vahokedam im aime vuzehi meedam vaba momeam làhà ba, ‘Imbo bak neame?’ laham bak vi ozome ozobohudi fi gatem vabak. Gi vabili im ozom bak bili modesdam bak. 35Labiham bake um iademe meedale. Neham bak. Uho vedi nehi ozo, ‘Im fauha neàdi im imbo bak vuzehi meedam damat modem bak,’ lahame uho lab ozome meedam bak lam gi im giomimna meedam bak. Labiham bake um vabiemna zohàme mahate vou faovoedale. 36Labi laha uho meit, ‘Ala akatihasu meedam Alat modela?’ laham im imbona lam uho ba koena mom vaba abo um ahu vàmadi ozobohudelo àhàkemeam làhà Alat ame bak lam uba modi fi zeam bitom bak. Abo vuagat usime iademe esu fauhalem bakti uloholi na ahebu ahate aadam bak,” lahame ab vahokedaham. 37Labi Yesusat ame im lam vahokedume neàdi modeha Farisida meida nibe Yesus bake gago, “Omti emti vahi na àdase,” lahame labi gagohemu Yesusat uledi ame da labe am numa le oli vahi na ab tau àdamam. 38Labi na àdam di labe ame Farisida labe aaha im Yahudi damat ibi iho fi hasi modem baket modehe vaba abo anekehà valo ekeme itatame neàdi na àdam baket Yesusat modehe vabamu ab aame àvodeham. 39Labi ame da labe aame àvodi modeha Yesusat ame da laba fa ab vameadamam. “Um Farisi dam labe um ahu ad laba vou faovoi meedam vaba vedi gi ahoba totta vou faovoi meeda. Abo um ahu meia ozom vaba gi, ‘Nazoh dualese,’ lahame meia mali soat ziemausi vadam damat modem bak. Uho vedi neha, ‘Alat iba deelese,’ lahame um anekehà valo ekeme itatame neàdi na àdam bak lam gi mokzohti fi lihibati kikem di am ad totbaho gihobu lahasuhu bak lam kikehe vaba vedi gi toha totta kikem bakti uloholehe damat modem bak. 40Um labiham damat modehe labe um gi ahusobu damat modem bak. Ne, um ozom vaba? Alat Na Debu Modeheda labe Aho im dam bake gi ahoba totta modi vou faovoi meedam vabak. Abo im ahu ad lamti modi vou faovoi meedam Alat modem bak. 41Labiham bake uho neha, ‘Alat iba aame deelese,’ laham bak laba ozome dam ahamda labe ibi iho fi hasi vou mode usehe im lam uho bisi tau meedam bak lam nasi voou gi um ahu ad lam vabieme neàdem bak ozome fa na vab dam laba faobekesi um nazoh vame fa dam iuba lo. Iuba lo. Lahadale. Uho labi modemeam làhà um ahoba tot lamti um ahu ad lamti fa vahi gi ab boz neàdemam bak,” lahame ab vahokeham. 42Lahame labi vahokeme neàdi Yesusat neo im nehasu ab vi vahokedamam. “Aiee! Um Farisi dam um ba vàhàdem bak vabili meedalo. Uho vedi Ala bake vou baedam di Musat lab gagoho bak lamti ulohona meedam damat modem labe um utoho laba usihina keobe lam ahebu vame vou li debe vàmtea utasi Ala bake esu. Labi sembilan totbaho lam uho naedamat va. Labi neo ame na totbaho lam neo debe vàmtea utasi Ala bake neo esu. Labi sembilan totbaho lam uho naedamat va. Um gi im lada lamota meedam damat modem bak. Abo na et nakbe ahana neàna vizemna modeo, labi nae modeo, labi na mei na meime ahanalemna totbaho modeo, labihasu debe ulohodesu fahedam damat modem bak. Lahana dat ahamda Musat aho toedume fi hasi esuhu Im Feàna zi labe im tombuda nim uho mu voedam damat modem bak. Abo dam bake iademe ahu vamdesu meedam bak ame. Labi Ala bake deeli meedam bak ame. Labihasu uho meedam vab damat modem bak. Uho im keobe lab meedaha bak lam meedamta neàt. Lahana ba gagoho zoho nimti vahi meedam bak lam bisi neà bak am tame. 43Aiee! Um Farisi dam um ba vàhàdem bak vabili meedalo. Uho vedi im Yahudi damat ihimo fi hasi bakamta vahi Alat vameadaha im ahamda dogoit aidam bakti im meiti meedam num laba olem di vedi dam feàda ihimo nusum bak laba deeli nusualadam bak ame. Labi neo dam duana zi dokbuedam bak laba le damat fà, ‘Neàte,’ lahame uba gut gagom bake deeli meedam bak ame. Um gi labihasu meedam damat modem bak. 44Aiee! Um Farisi dam um ba vàhàdem bak vabili meedalo. Um abo koei ilehà tatbuli, ‘Koei eheo?’ laham bak ozom biem bakti uloho bak. Ame bak ad ium dam faati meia modi vizi faidi vàhàdemna na meiti na meiti ehe bak vabi gohatemeam faidi vàhàdem meot. Ame bak lam gi neham bak. Um ahit neà damalehe labet modi dam amomoit fa im ubuda tum neà tiba tu vuzeheha fa ubu uho ad ium faidehe bak vabili ab vizemam bak. Um gi labihasu meedam damat modem bak.” 45Lahame labi vameadume modeha ame dat ahamda Musat toedume fi hasi esuhu Im Feàna zi lam ozobohudi fa dam bake vahokedam guru meida labe Yesus bake ab vi gagoham. “Guru oa, Oho lab vameaha im lam Farisi damat fà aisome vameaha vabak. Gi imti feàtàhà bak.” 46Lahame labi gagoha Yesusat fa vi gago, “Lo, um dat ahamda Musat toedume fi hasi esuhu Im Feàna zi lam uho ozobohudi fa dam bake vahokedam di um ba vàhàdem bak vabili meedam gurut modem bak. Um abo meia na asimbuna ahumdem damti uloho bak. Ame bak lam neham bak. Um gi ame dat ahamda Musat toedume fi hasi esuhu Im Feàna zi lam meia ootedam di im ubu uho ozohodati tau vahi duali ootedaha labe mei mu odohalemnàme uho gi tet vi ootedume uledem damat modem bak. Lahana um akati ame im lam uho meia ootedam di akati um laha tau modem vaba modela? 47Aiee! Um guru zi um ba vàhàdem bak vabili meedalo. Uho vedi nehi ozo, ‘Imo dam ahamda Alat vameadaha im aime fa dam bake ahate vameaidaha dam aham di iube meit oddume elodaha dam zi laba vi ozome faobekese,’ lahame im koei baumahe bak laba ilehà moadume gàhàdi aam neàdedam damat modem bak. Lahana um ozom vaba? Um tai ahobada labe ame dam lam oddaha bak. Lahana Alat lab oudaha dam labe ibi iho lab li vameadume vou esmoho im lam uho laha aidam moudaha damat vedi ahi vageme ahobat neàdi ame dam lam baumahe bak laba vi vabiedume gàhàdem meo damat modem bak. Labiha labet uho neha, ‘Neàte. Ahole oddaha bak,’ lahame uho gi daeta vi tau oddaha dam um am bak. 49Uho labihasu meedàmu Alat Bisi Im Ozobohudatebo labe Aho aham di iube amu gi fet ozobohudi neàdehe labe nehame fet gagu esuhu bak. ‘Eho vameadaha im aime fa dam bake ahate vameaidaha dam lamti Eho gagu olu Em im vameadume esmozi laiam damti labihasu Eho um Yahudi dam bake neo vi ouda tame. Labi ame dam labe le meedameam dam iho vou le vameadaha im lam aim mom dam labe faki ame dam zoho gi odda. Labi dam zoho gi fai baket vabidume voeda. Labihada tame.’ 50Labihàmu um tai ahobada zi labe aham di iube Alat lab oudaha dam vou ote ledume vasea veàmodaha bak lam fa Alat uba dam badate vàlu nehi gago tame. ‘Ame dam vou ote ledume vasea veàmodaha bake gohali Eho gi um dam bada niba beome vasea gohalem bak,’ lahame Alat fet labihasu gagu esuhu bak. Nehaha bak. Abo Alat na ahebu ahamte modehe di iube um tai ahobada zi labe iho dat ahamda Habel amu nasi alimeat oteheda am bak. Labi uho neo gi vou ote ledume Zakaria ba ab oteham bak. Ame da Zakaria lam uho Fihasi Ala Bake Vou Baedam Num Vàmteabu labe am ad oli aam bak tomba laba abo ame num lamti labi na Ala bake lomna nom vaheme vua vahudamnabu lamti laha donibu laba otehe bak. Labihàmu ame lab vou ote ledaha bak laba Alat vi ozome um dam badate fa vàlu neha, ‘Ame dam vou ote ledume vasea veàmodaha bake gohali modeme neàdemna um am tame,’ lahame uba labi fet ab gagu esuham bak. 52Aiee! Um dat ahamda Musat toedume fi hasi esuhu Im Feàna zi lam ozobohudi fa dam bake vahokedam guru zi um ba vàhàdem bak vabili meedalo. Um gi meit lam di zie aum bakti ulohona meedam damat modem bak. Ame bak lam neham bak. Meit neha, ‘Em akatiham labe Alam damali Aho eba vuusu im vahokedà?’ laham bak lam um guru ozobohuna vedi fa meit, ‘Ame bak lam modese,’ lahame modelo àhàkemda lam fa vausu meedam labe ame da labe fa ame bak lam modem biehe bak. Uho neham labe labihaha bak. Ebe eho lab vahokedam im gàhàna lam uho vuzehi Alam damali Aho uba vuusu im vahokedam mom damat modem labe uho vedi ubu uho ahulat vi ozodam im zi lam fa Musam im laba vi tau vahokedam labe ame da labe ame bak lam modem biehe bak. Labiha labe um ba vàhàdem bak vabili meedam damat modem bak,” lahame Yesusat ame Farisi dam lamti dat ahamda Musat toedume fi hasi esuhu Im Feàna zi lam ozobohudi fa dam bake vahokedam guru zi lamti laham dam laba vàlu im ab vahokedaham. 53Labi vahokedume neàdi Yesusat ame Farisida labe am num labe futoi esmozi le aidam di labe ame Farisi dam lamti dat ahamda Musat toedume fi hasi esuhu Im Feàna zi lam ozobohudi fa dam bake vahokedam guru zi lamti laham dam labe Yesus bake ahit meoli vabilo ab la gagoi le gagoidamam. Yesusat meia git vahokem bak labna zohàme vàlulo Yesus bake dihasi vi ooteme ailo vameada. Dihasi vi ooteme ailo vameada. Lahadam bak ab faasi meedamam.
ace_Latn